Folketing
2000-10-05

Det skal det være, når vi skal finde løsninger i et demokrati. Det, vi så i Københavns gader i går, var derfor helt uacceptabelt. Hvis løsninger ikke skabes sammen med borgerne i en dialog, så mister demokrati og politik jo også deres mening. Det er også derfor utrolig glædeligt, at forårets og efterårets folkehøringer har været en stor succes. De har været et godt redskab til at udvikle dialogen i vores samfund. Mange, mange mennesker har deltaget i høringerne, og de har taget godt imod det nye værktøj. Det har også medført mange forbedringer af de fire velfærdsområder, vi satte i fokus: sygehusene, familie og skole, det rummelige arbejdsmarked og ældrepolitik. Vi har lyttet til ideerne. Socialdemokratiet vil derfor prioritere folkeskolen, ikke kun i regering og Folketing, men også ude i kommunerne, hvor tingene skal hænge sammen, og hvor mål og midler skal nå sammen. Folkeskolen er og skal være et spejl af samfundet, for folkeskolen er en helt utrolig vigtig del af det danske samfunds rygrad. Folkeskolen er nemlig for alle.